《题钱松壶画》
清代·李龄寿

钱老骀荡人，游迹满万里。此幅自题滇南作，三尺剡藤赠黄子。

黄子亦是江南人，归梦迢迢逐江水。如皋江村有故居，游钓敢忘林壑美。

梧桐百尺天冥冥，秋烟在树月在棂。古槐浓绿净于拭，芭蕉叶大风翻屏。

出门看流水，坐石濯足清。泠泠孤琴偶一弄，时有沙鸟飞来听。

人生得此亦自足，何必局促奔走罗膻腥。钱老写此岂无意，倦游白发伤伶俜。

呜呼松壶古狂士，画意萧然谢尘滓。正从精密得微澹，艺成非儒亦非技。

江山万里盘心胸，能事不数文五峰。江关倦后家山好，何日能还独客踪。

作者简介：清江苏吴江人，字君锡，号辛垞。诸生。有《匏斋遗集》。